2002/768/EY: Komission päätös, tehty 27 päivänä syyskuuta 2002, eräistä Kiinasta tuotavien eläinperäisten tuotteiden suojatoimenpiteistä tehdyn päätöksen 2002/69/EY muuttamisesta (ETA:n kannalta merkityksellinen teksti) (tiedoksiannettu numerolla K(2002) 3603)



Virallinen lehti nro L 260 , 28/09/2002 s. 0031 - 0033



Komission päätös, tehty 27 päivänä syyskuuta 2002, eräistä Kiinasta tuotavien eläinperäisten tuotteiden suojatoimenpiteistä tehdyn päätöksen 2002/69/EY muuttamisesta (tiedoksiannettu numerolla K(2002) 3603) (ETA:n kannalta merkityksellinen teksti) (2002/768/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1) ja erityisesti sen 22 artiklan 6 kohdan, sekä katsoo seuraavaa: (1) Koska yhteisön tarkastuskäynnillä Kiinassa havaittiin vakavia puutteita eläinlääkkeiden sääntelyssä sekä elävien eläinten ja eläintuotteiden jäämien valvontajärjestelmissä ja koska haitallisten jäämien, kuten kloramfenikolin esiintyminen ihmisten tai eläinten ravinnoksi tarkoitetuissa tuotteissa vaarantaa eläinten terveyden ja kansanterveyden, eräistä Kiinasta tuotavien eläinperäisten tuotteiden suojatoimenpiteistä tehtiin 30 päivänä tammikuuta 2002 komission päätös 2002/69/EY(2), sellaisena kuin se on viimeksi muutettuna päätöksellä 2002/573/EY(3). (2) Päätöstä 2002/69/EY oli tarkoitus tarkastella uudelleen Kiinan toimivaltaisten viranomaisten antamien tietojen, tehostetusta seurannasta saatujen tulosten ja jäsenvaltioiden ennen 14 päivää maaliskuuta 2002 saapuneille lähetyksille tekemien testien sekä tarvittaessa yhteisön asiantuntijoiden paikalla tekemien uusien tarkastuskäyntien tulosten perusteella. (3) Kiinasta tuoduista tietyistä kalalajeista peräisin oleville eräille kalastustuotteille tehtyjen testien myönteisten tulosten perusteella näille tuotteille tehtävät tehostetut testit olisi keskeytettävä. (4) Kiinasta tuoduille suolille tehtyjen testien edelleen kielteisten tulosten perusteella näille tuotteille tehtäviä tehostettuja testejä olisi kuitenkin jatkettava toistaiseksi. (5) Olisi varmistettava nopea täytäntöönpano suolille tehtävien tehostettujen testien keskeytymisen välttämiseksi. (6) Päätös 2002/69/EY olisi tämän vuoksi muutettava vastaavasti. (7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Muutetaan päätös 2002/69/EY seuraavasti: 1) Poistetaan 3 artiklasta ilmaisu "30 päivään syyskuuta 2002". 2) Korvataan päätöksen 2002/69/EY liitteet I ja II tämän päätöksen liitteellä. 2 artikla Jäsenvaltioiden on muutettava tuontiin soveltamansa toimenpiteet tämän päätöksen mukaisiksi, ja niiden on viipymättä julkaistava toteutetut toimenpiteet sopivalla tavalla. Niiden on ilmoitettava tästä komissiolle viipymättä. 3 artikla Tämä päätös on osoitettu kaikille jäsenvaltioille. Tehty Brysselissä 27 päivänä syyskuuta 2002. Komission puolesta David Byrne Komission jäsen (1) EYVL L 24, 30.1.1998, s. 9. (2) EYVL L 30, 31.1.2002, s. 50. (3) EYVL L 181, 11.7.2002, s. 21. LIITE "LIITE I Luettelo ihmisravinnoksi tai rehuksi tarkoitetuista eläinperäisistä tuotteista, joiden tuonti yhteisöön on sallittu - Kalastustuotteet, jotka on pyydetty, pakastettu ja pakattu lopulliseen pakkaukseensa merellä ja purettu suoraan yhteisön alueella, lukuun ottamatta kaikkia muita äyriäisiä kuin jäljempänä tarkoitettuja Atlantin valtamerestä pyydettyjä äyriäisiä. - Atlantin valtamerestä pyydetyt kokonaiset äyriäiset, joita ei ole valmistettu tai jalostettu muuten kuin jäähdyttämällä ja pakkaamalla lopulliseen pakkaukseensa merellä ja jotka on purettu suoraan yhteisön alueella. - Gelatiini. - Kokonaiset kalat, päättömät ja peratut kalat sekä kalafileet, jotka ovat peräisin seuraavista merellä pyydetyistä lajeista: - alaskanseiti (Theragra chalcogramma) - turska (Gadus spp.) - punasimppu (puna-ahven) (Sebastes spp.) - mustakitaturska (Micromesistius poutassou) - pallas (Reinhardtius spp.) - kolja (Melanogrammus aeglefinus) - silli (Clupea spp.) - japaninhietakampela (Limanda spp.) - pääjalkaiset (Sepiidae, Sepiolidae, Loliginidae, Ommastrephidae; Octopodidae) - punakampela (Pleuronectes platessa) - Tyynenmeren lohi (Oncorhynchus keta, O. kisutch, O. nerka, O. gorbuscha) - Lohifileet (Salmo salar) LIITE II Luettelo ihmisravinnoksi tai rehuksi tarkoitetuista eläinperäisistä tuotteista, joiden tuonti yhteisöön on sallittu, jos niille tehdään kemiallinen testi 3 artiklan mukaisesti - Suolet"